BCH รูดยาว 5 วันราคาร่วง 16% วิตก”พาณิชย์”ชง”ยา-เวชภัณฑ์-ค่ารักษา”ขึ้นบัญชีสินค้าควบคุม
BCH รูดยาว 5 วันราคาร่วง 16% วิตก "พาณิชย์" ชง "ยา-เวชภัณฑ์-ค่ารักษา" ขึ้นบัญชีสินค้าควบคุม "กกร." พิจารณา 9 ม.ค.นี้ ล่าสุด ณ เวลา 10.35 น. อยู่ที่ 15.20 บาท ลบ 0.80 บาท หรือ 5% สูงสุดที่ 15.90 บาท ต่ำสุดที่ 15.20 บาท ด้วยมูลค่าซื้อขาย 156.60 ล้านบาท
4 ม.ค. 2562

ผู้สื่อข่าวรายงานว่า ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH ล่าสุด ณ เวลา 10.35 น. อยู่ที่ 15.20 บาท ลบ 0.80 บาท หรือ 5% สูงสุดที่ 15.90 บาท ต่ำสุดที่ 15.20 บาท ด้วยมูลค่าซื้อขาย 156.60 ล้านบาท

ทั้งนี้ ราคาหุ้น BCH ปรับตัวลงต่อเนื่อง 5 วันติด นับตั้งแต่ราคาหุ้นอยู่ที่ระดับ 18 บาท เมื่อวันที่ 27 ธ.ค.2561 นับเป็นการปรับตัวลง 15.55%
ส่วน บล.ดีบีเอส วิคเคอร์ส (ประเทศไทย) ระบุในบทวิเคราะห์ จากข่าวก่อนหน้ากรณีกระทรวงพาณิชย์เตรียมขึ้นบัญชียา เวชภัณฑ์ ค่าบริการโรงพยาบาล เป็นสินค้า-บริการควบคุม พร้อมตั้ง คณะอนุกรรมการแก้ปัญหาค่ารักษาพยาบาลระยะยาว ชงคณะกรรมการร่วมภาคเอกชน 3 สถาบัน (กกร.) พิจารณา 9 ม.ค.นี้
โดยราคาหุ้นกลุ่มพยาบาลจะได้รับผลกระทบจากประเด็นดังกล่าวหากมีผลบังคับใช้ เนื่องจากจะทำให้ธุรกิจโรงพยาบาลมีการเติบโตได้ยากขึ้น แต่ขึ้นกับ กกร. (คณะกรรมการร่วมภาคเอกชน 3 สถาบัน) ว่าจะมีข้อยุติออกมาอย่างใด ปัจจุบันหุ้นกลุ่มโรงพยาบาลซื้อขายที่ Trailing P/E สูง เป็น 33.7 เท่า เทียบกับ SET ที่ 14.6 เท่า ระยะนี้จึงมีแรงขายหุ้นกลุ่มโรงพยาบาลออกมา